
Betegtájékoztató: Információk a felhasználó számára

Nodoryl 500 mg/ml oldatos injekció
metamizol-nátrium-monohidrát

A Nodoryl 500 mg/ml oldatos injekció kórosan alacsony fehérvérsejtszámot (agranulocitózist) okozhat, ami súlyos és életveszélyes fertőzésekhez vezethet (lásd 4. pont).
Azonnal hagyja abba a gyógyszer alkalmazását és forduljon orvoshoz, ha a következő tünetek bármelyikét észleli: láz, hidegrázás, torokfájás és fájdalmas sebek az orrban, a szájban, a torokban, vagy a nemi szerveken, vagy a végbéltájékon.
Ha Önnél korábban már előfordult metamizol vagy ehhez hasonló gyógyszerek alkalmazása miatt agranulocitózis, soha többé nem alkalmazhatja ezt a gyógyszert (lásd 2. pont).

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
1. Tartsa meg a betegtájékoztatót, mert a benne szereplő információkra a későbbiekben is szüksége lehet.
1. További kérdéseivel forduljon kezelőorvosához vagy gyógyszerészéhez.
1. Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
1. Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer a Nodoryl 500 mg/ml oldatos injekció (továbbiakban Nodoryl) és milyen betegségek esetén alkalmazható?
0. Tudnivalók a Nodoryl alkalmazása előtt
3.	Hogyan kell alkalmazni a Nodoryl-t?
4.	Lehetséges mellékhatások
5.	Hogyan kell a Nodoryl-t tárolni?
6.	A csomagolás tartalma és egyéb információk


1. Milyen típusú gyógyszer a Nodoryl és milyen betegségek esetén alkalmazható?

A Nodoryl fájdalomcsillapító, lázcsillapító és görcsoldó hatású gyógyszer, amelyet 3 hónapos kor felett alkalmaznak, az alábbi esetekben:
· akut súlyos fájdalom sérülések vagy műtétek után,
· görcsös hasi fájdalom (kólika),
· daganatos fájdalom,
· egyéb akut vagy krónikus súlyos fájdalom, amennyiben más terápiás intézkedés nem indokolt,
· magas láz, amely nem reagál más kezelésekre.

Az injekció alkalmazása csak akkor javasolt, ha szájon át szedhető készítmények vagy végbélkúpok nem alkalmazhatók.


1. Tudnivalók a Nodoryl alkalmazása előtt

Ne alkalmazza a Nodoryl-t
· ha allergiás a pirazolonokat (például izopropilaminofenazont, propifenazont vagy fenazont) vagy pirazolidineket (például fenilbutazont, oxifenbutazont) tartalmazó gyógyszerekre vagy a gyógyszer (6. pontban felsorolt) egyéb összetevőjére.
· ha Önnél korábban már előfordult, hogy a metamizol vagy egyéb hasonló gyógyszerek, úgynevezett pirazolon-származékok vagy pirazolidin-származékok, a fehérvérsejtek egyik típusának, a granulociták számának jelentős csökkenését okozták.
·  ha Önnek csontvelőműködési rendellenessége (például daganatellenes kezelést követően), vagy a vérsejtjei képződését, vagy azok működését befolyásoló betegsége van,
· ha korábban szervezete fájdalomcsillapítókra asztmaszerű állapotokkal vagy légszomjjal (úgynevezett „fájdalomcsillapító okozta asztmával”), csalánkiütéssel vagy az arc és/vagy a száj és a torok nyálkahártyájának duzzanatával reagált,
· ha allergiás reakciója – például súlyos bőrreakciói – voltak erre a gyógyszerre,
· ha csontvelő-károsodása volt (például kemoterápia után) vagy a vérképzőszervek betegsége miatt vérképzése károsodott,
· ha az alábbi anyagcserezavarok bármelyikében szenved:
· glükóz-6-foszfát-dehidrogenáz-hiány: ritka örökletes betegség, amely a vörösvértestek lebomlását okozhatja,
· akut májporfíria: a vörös vérfesték (hemoglobin) képződésének ritka rendellenessége, melyben hasi fájdalommal és/vagy központi idegrendszeri (CNS) panaszokkal járó úgynevezett „porfiriás rohamok” alakulhatnak ki,
· ha alacsony a vérnyomása vagy instabil a vérkeringése,
· ha a terhesség utolsó három hónapjában van.

Figyelmeztetések és óvintézkedések
A Nodoryl alkalmazása előtt beszéljen kezelőorvosával vagy gyógyszerészével.

A Nodoryl alkalmazása nem javallt kisebb fájdalom és láz esetén.

Kórosan alacsony fehérvérsejtszám (agranulocitózis)
A Nodoryl agranulocitózist okozhat, ami a granulocitáknak nevezett, a fertőzések leküzdésében fontos szerepet játszó fehérvérsejtek kórosan alacsony szintje (lásd 4. pont). Azonnal hagyja abba a metamizol alkalmazását és forduljon orvoshoz, ha a következő, tünetek bármelyikét észleli, mivel ezek agranulocitózisra utalhatnak: hidegrázás, láz, torokfájás és fájdalmas sebek a nyálkahártyán az orrban, a szájban, a torokban, a nemi szerveken vagy a végbéltájékon. Kezelőorvosa vérvizsgálatot fog előírni a vérsejtek számának meghatározása céljából.
Ha a metamizolt lázcsillapítás céljából alkalmazza, akkor lehet, hogy a kialakulóban lévő agranulocitózis néhány tünete észrevétlen marad. Hasonlóképpen, ha Ön antibiotikumot is kap, akkor az egyes tüneteket el is fedhet.
Az agranulocitózis a Nodoryl alkalmazása során bármikor kialakulhat, akár röviddel azután is, hogy már abbahagyta a metamizol alkalmazását.
Az agranulocitózis akkor is kialakulhat Önnél, ha korábban a metamizol alkalmazása semmilyen problémát nem okozott.

Ha az alábbi tünetek jelentkeznek a Nodoryl-kezelés során, az alkalmazást azonnal le kell állítani, és azonnal orvoshoz kell fordulni:
· ha általános állapota váratlanul leromlik, a láz nem múlik vagy visszatér, illetve fájdalmas elváltozások lépnek fel a száj, az orr vagy a torok nyálkahártyáján. Ezek a tünetek súlyos mellékhatásra utalhatnak (az úgynevezett „agranulocitózis” = új fehérvérsejtek képződésének gátlása. Lásd még a 4. „Lehetséges mellékhatások” pontot). Az agranulocitózis kockázata nőhet, ha a Nodoryl-t egy hétnél tovább alkalmazzák.
· ha a Nodoryl-kezelés alatt a bőrön és/vagy a nyálkahártyán pontszerű vérzések lépnek fel, vagy ha fokozott vérzési hajlamot észlel. A vérlemezkék száma csökkenhet.
· ha hajlamosabb a fertőzésekre és zúzódásokra. Ilyen esetekben, ha az összvérsejtszám nagymértékben csökken, kezelőorvosa azonnal leállítja a kezelést.

A fent leírt esetekben az orvos addig ellenőrzi az Ön vérképét, amíg az értékek vissza nem térnek a normáltartományba.
Hosszú távú Nodoryl-kezelés esetén is szükséges rendszeres vérkép-ellenőrzés (lásd még a 3. „Hogyan kell alkalmazni a Nodoryl-t” pontot).

Ha az alábbi betegségek/rendellenességek bármelyikében szenved, a kezelés megkezdése előtt tájékoztassa kezelőorvosát, mert megnő a súlyos allergiás reakció kockázata:
· ha fájdalomcsillapítók alkalmazása során valaha asztmaszerű állapota vagy légszomja, csalánkiütése, vagy az arc és/vagy a száj és a torok nyálkahártyájának duzzanata fordult elő (lásd „Ne alkalmazza a Nodoryl-t”),
· asztma, különösen, ha az orrmelléküregek gyulladásával társult krónikus orrnyálkahártya-gyulladásban (úgynevezett „rinoszinuszitiszben”) és egyidejűleg orrpolipban szenved,
· krónikus csalánkiütés esetén,
· bizonyos színezékekkel (például tartrazinnal) vagy tartósítószerekkel (például benzoátokkal) szembeni allergia,
· alkoholintolerancia (az arc erős kipirulása, könnyezés és tüsszögés kis mennyiségű alkohol fogyasztása után is).

Ezekben az esetekben kezelőorvosa szoros figyelemmel fogja kísérni a Nodoryl-kezelést. Ha a kezelés során bőrelváltozást vagy allergia egyéb jeleit észleli, azonnal forduljon orvoshoz, aki le fogja állítani a kezelést.
Azoknál a betegeknél, akiknél a metamizolra allergiás reakciók alakulnak ki, különösen nagy a kockázata annak, hogy más fájdalomcsillapítókra, különösen az egyéb pirazolon-/pirazolidin-származékokat tartalmazó fájdalomcsillapítókra azonos módon reagáljanak (lásd még a „Ne alkalmazza a Nodoryl-t” pontot).
A Nodoryl jelentősen csökkentheti a vérnyomást. Ez a reakció adagfüggő lehet, és nagyobb valószínűséggel fordul elő az alábbi esetekben:
· alacsony vagy erősen ingadozó vérnyomás,
· keringési elégtelenség korai szakasza (például szívinfarktus után vagy súlyos sérülések esetén),
· kiszáradás (például elégtelen folyadékbevitel miatt),
· magas láz,
· gyors intravénás injekció.
Ilyen esetekben kezelőorvosa különösen figyelemmel fogja kísérni a kezelést, és szükség esetén intézkedéseket tesz a vérkeringés támogatására.
Ha súlyos koszorúér-betegségben szenved, vagy súlyosan beszűkültek az agyat ellátó erek, kezelőorvosa az Ön vérkeringését szorosan ellenőrizni fogja, hogy megelőzze a vérnyomásesést.

Mondja el kezelőorvosának, ha vesebetegsége vagy májbetegsége van, mert ilyenkor fokozott figyelemmel kíséri a kezelést, és szükség esetén ennek megfelelően módosítani fogja az adagolást.

Májproblémák
Májgyulladást jelentettek metamizolt szedő betegeknél, amely esetekben a tünetek a kezelés megkezdése után néhány napon vagy néhány hónapon belül jelentkeztek.
Hagyja abba a Nodoryl alkalmazását és forduljon orvoshoz, ha májproblémára utaló tüneteket észlel, mint például hányinger vagy rosszullét, láz, fáradtság, étvágytalanság, sötét vizelet, világos színű széklet, a bőr vagy a szem fehér részének sárgulása, viszketés, kiütés vagy fájdalom a has felső részében. Kezelőorvosa ellenőrizni fogja a májműködést.
Ne szedje a Nodoryl-t, ha korábban metamizolt tartalmazó gyógyszert szedett, és májproblémák léptek fel.
A Nodoryl nagyobb adagjainak alkalmazása után a vizelet vöröses színű lehet. Ezt a metamizol egy bomlásterméke okozza, és ártalmatlan.
Kezelőorvosa nagyon lassan fogja beadni az intravénás injekciót, hogy az anafilaxiás/anafilaktoid reakció első jelére leállíthassa a beadást, és a lehető legkisebbre csökkentse a vérnyomásesés kockázatát.

Súlyos bőrreakciók
Metamizol-kezeléssel összefüggésben súlyos bőrreakciókról, többek között Stevens–Johnson-szindrómáról, toxikus epidermális nekrolízisről, eozinofíliával és szisztémás tünetekkel járó gyógyszerreakcióról (DRESS) számoltak be. Hagyja abba a metamizol alkalmazását, és azonnal forduljon orvoshoz, ha a 4. pontban leírt, az említett súlyos bőrreakciókkal kapcsolatos tünetek bármelyikét észleli.

Ha valaha is súlyos bőrreakciót észlelt magán, a továbbiakban soha nem folytathatja a Nodoryl-kezelést (lásd a 4. pontot).

Egyéb gyógyszerek és a Nodoryl
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.

Az alábbi gyógyszerek hatékonysága csökkenhet metamizollal történő egyidejű alkalmazás esetén:
· bupropion, a depresszió kezelésére és a dohányzás abbahagyására szolgáló gyógyszer,
· efavirenz, a HIV/AIDS kezelésére használt gyógyszer,
· metadon, a kábítószer (úgynevezett opiát) -függőség kezelésére használt gyógyszer,
· valproát, epilepszia vagy bipoláris zavar kezelésére használt gyógyszer,
· takrolimusz vagy ciklosporin, a transzplantált betegek szervkilökődésének megelőzésére használt gyógyszerek,
· szertralin, a depresszió kezelésére használt gyógyszer.

A fentieket figyelembe véve óvatosan kell eljárni, ha a fenti gyógyszerek bármelyikét metamizollal együtt alkalmazzák; a kezelésre adott választ és/vagy a vérben mért gyógyszerszinteket kezelőorvosának ellenőriznie kell.

A metamizollal és a metotrexáttal (reumás ízületi gyulladásban alkalmazott gyógyszerrel) történő egyidejű kezelés esetén a vérképzésre gyakorolt káros hatás – különösen idősebb betegeknél – fokozódhat. Ezért ezt a gyógyszerkombinációt kerülni kell.

A metamizol egyidejű bevétele csökkentheti az acetilszalicilsav vérlemezkék összetapadására kifejtett hatását. Ezért ezt a kombinációt óvatosan kell alkalmazni azoknál a betegeknél, akik kis adag acetilszalicilsavat szednek szív- és érrendszeri védelem céljából. 

A metamizol és a klórpromazin egyidejű alkalmazása esetén súlyos testhőmérséklet-csökkenés (hipotermia) léphet fel.

A pirazolon-származékok (az a gyógyszercsoport, amelyhez a metamizol tartozik) kölcsönhatásba léphetnek az alábbi gyógyszerekkel:
· a véralvadás megelőzésére használt szájon át szedett gyógyszerekkel,
· kaptoprillal, amely a magas vérnyomás és bizonyos szívbetegségek kezelésére használt gyógyszer,
· lítiummal, amely egyes pszichés betegségek kezelésére használt gyógyszer,
· a vizeletürítés fokozására használt gyógyszerekkel, például a triamterénnel,
· vérnyomáscsökkentő gyógyszerekkel.
Nem ismert, hogy a metamizol milyen mértékben vesz részt ezekben a kölcsönhatásokban.

A Trinder/Trinderszerű reakciókat használó laboratóriumi tesztek (például a kreatinin, trigliceridek, HDL-koleszterin és húgysav szérumszintjét mérő módszerek) zavarásáról számoltak be metamizolt szedő betegeknél.

Az alkohol hatása a Nodoryl-ra
A Nodoryl-kezelés alatt nem szabad alkoholt fogyasztani, mert a Nodoryl hatása megváltozik.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség 
A terhesség első három hónapjában történő metamizol alkalmazással kapcsolatban rendelkezésre álló adatok mennyisége korlátozott, de nem mutatnak magzatkárosító hatást. Bizonyos esetekben, ha más kezelési lehetőség nincs, a metamizol egyszeri adagjainak alkalmazása a terhesség első és második trimeszterében elfogadható lehet, a kezelőorvossal vagy gyógyszerésszel történt megbeszélés, és a metamizol kezelés előnyeinek és kockázatainak gondos mérlegelése után. Általánosságban azonban, a metamizol alkalmazása a terhesség első és második trimeszterében nem ajánlott.
A terhesség harmadik trimeszterében tilos alkalmazni a Nodoryl-t, az anyai és a magzati szövődmények fokozott kockázata miatt (vérzés; a magzat egy fontos erének, az úgynevezett Botallo-vezetéknek a korai záródása, mert normál esetben csak a születés után záródik be).

Szoptatás
A metamizol bomlástermékei jelentős mennyiségben kiválasztódnak az anyatejbe és a szoptatott csecsemőre vonatkozó kockázat nem zárható ki. Ezért, a metamizol ismételt alkalmazását különösen kerülni kell szoptatás alatt. A metamizol egyszeri alkalmazásakor javasolt az anyatej lefejése és kiöntése az adag beadását követő 48 órában.

A készítmény hatásai a gépjárművezetéshez és a gépek kezeléséhez szükséges képességekre
Az ajánlott adagolás mellett a koncentrációs és reakcióképesség károsodása nem ismeretes.
Mindazonáltal elővigyázatosságból, elsősorban nagyobb adagok esetén mérlegelni kell az ilyen károsodás lehetőségét, és tartózkodni kell a gépek kezelésétől, a járművezetéstől és más veszélyes tevékenységektől.

A Nodoryl nátriumot tartalmaz
Ez a gyógyszer 65,5 mg nátriumot (a konyhasó fő összetevőjét) tartalmaz 2 ml oldatos injekciónként/infúziónként, ami megfelel a nátrium ajánlott maximális napi bevitel 3,27%-ának felnőtteknél.

0. Hogyan kell alkalmazni a Nodoryl-t?

Adagolás
Az adag a fájdalom vagy láz súlyosságától és a metamizolra adott egyéni választól függ.
A Nodoryl injekciót vénába vagy izomba (intravénásan vagy intramuszkulárisan) adják be.
Ha egyetlen adag hatása nem elegendő, vagy később, amikor a fájdalomcsillapító hatás csökken, kezelőorvosa újabb adagot adhat be a napi maximális adagig az alábbiak szerint. Mindig a legalacsonyabb fájdalomcsillapító és lázcsillapító adagot kell választani.
A beadás után 30 perccel egyértelmű hatás várható. Az egyszeri adagok a maximális napi adagtól függően legfeljebb napi 4 alkalommal adhatók be.

Felnőttek és 15 év feletti serdülők
Felnőtteknek és 15 éves vagy idősebb (53 kg-nál nagyobb testtömegű) serdülőknek 1-2 ml egyszeri intravénás vagy intramuszkuláris adag adható be; szükség esetén az egyszeri adag 5 ml-re növelhető (amely 2500 mg metamizolnak felel meg). 
A maximális napi adag 8 ml; szükség esetén a napi adag 10 ml-re emelhető (amely 5000 mg metamizolnak felel meg).

Csecsemők és gyerekek
3 hónapos-14 éves korú gyermekek és serdülők testtömeg-kilogrammonként egyszeri adagban 8-16 mg metamizolt kaphatnak.
Lázas gyermekeknek általában testtömeg-kilogrammonként 10 mg metamizol adag elegendő.
A vénába vagy izomba juttatott egyszeri adagok alábbi adagolási rendje irányadó:

	Életkor-csoportok
(testtömeg)
	Egyszeri adag
	Maximális napi adag

	3-11 hónapos csecsemők (kb. 5-8 kg)
	0,1 – 0,2 ml
	0,4 - 0,8 ml

	1-3 év (kb. 9-15 kg)
	0,2 – 0,5 ml
	0,8 - 2,0 ml

	4-6 év (kb. 16-23 kg)
	0,3 – 0,8 ml
	1,2 - 3,2 ml

	7-9 év (kb. 24-30 kg)
	0,4 – 1,0 ml
	1,6 - 4,0 ml

	10-12 év (kb. 31-45 kg)
	0,5 – 1,4 ml
	2,0 - 5,6 ml

	13-14 év (kb. 46-53 kg)
	0,8 – 1,8 ml
	3,2 - 7,2 ml



A Nodoryl nem alkalmazható 3 hónaposnál fiatalabb csecsemőknél. A gyógyszer más készítmények formájában is elérhető kisebb csecsemők számára.

Idős és legyengült betegek:
Idős és legyengült betegeknél az adagot csökkenteni kell, mert a metamizol bomlástermékeinek kiürülése lassabb lehet.

Vesekárosodás vagy májkárosodás
Mivel a kiürülés sebessége csökkent mértékű a vesekárosodásban vagy májkárosodásban szenvedő betegeknél, kerülni kell a többszöri nagy adagok alkalmazását. 
Rövid távú alkalmazás esetén nincs szükség az adag csökkentésre. Hosszú távú használatról nincs tapasztalat.

Az alkalmazás módja
Intravénás (vénába történő) vagy intramuszkuláris (izomba történő) beadásra.
Figyelembe kell venni, hogy a vénába történő beadás a túlérzékenységi reakciók nagyobb kockázatával jár. Ezért a beadást a beteg fekvő testhelyzetében és gondos orvosi felügyelet mellett kell elvégezni.
A vérnyomásesés kockázatának lehető legkisebbre csökkentése és annak biztosítása érdekében, hogy az injekció beadása a túlérzékenységi reakció első jelére leállítható legyen, kezelőorvosa nagyon lassan adja be a Nodoryl injekciót az Ön vénájába.
A Nodoryl nem adható együtt más gyógyszerekkel egy fecskendőben.

Az alkalmazás időtartama
Az alkalmazás időtartamát az orvos határozza meg, amely a betegség típusától és súlyosságától függ.
A Nodoryl-lal végzett hosszú időtartamú kezelés alatt kezelőorvosa rendszeresen ellenőrizni fogja az Ön vérképét.

Ha az előírtnál több Nodoryl-t adtak be Önnek
Túladagolást követően émelygést, hányást, hasi fájdalmat, vesekárosodást/akut veseelégtelenséget és – ritkábban – szédülést, álmosságot, kómát, görcsrohamokat és keringési sokkot okozó vérnyomásesést és pulzusszám-emelkedést figyeltek meg. Ha ezek a tünetek jelentkeznek, azonnal forduljon orvoshoz.

Megjegyzés egészségügyi szakemberek számára:
A túladagolással kapcsolatos további információk a betegtájékoztató végén találhatók.

Ha elfelejtették alkalmazni Önnél a Nodoryl-t
Ha elfelejtették beadni Önnek az előző adagot, kezelőorvosa nem emeli meg a következő adagot, hanem a szokásos módon folytatja a kezelést.

Ha idő előtt abbahagyja a Nodoryl alkalmazását
Ha a kezelést idő előtt abbahagyják, az eredeti tünetek újra megjelenhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a Nodoryl alkalmazását, és azonnal forduljon orvoshoz, ha az alábbi tünetek bármelyikét észleli: 
hányinger vagy hányás, láz, fáradtság, étvágytalanság, sötét vizelet, világos színű széklet, a bőr vagy a szemfehérje besárgulása, viszketés, kiütés vagy fájdalom a has felső részén.
Ezek a tünetek májkárosodás jelei lehetnek. Lásd még a 2. pontban a. „Figyelmeztetések és óvintézkedések” című részt.

Nem gyakori (100-ból legfeljebb 1 embert érinthet)
· Vérnyomásesés (nem allergiás, adagfüggő) az alkalmazás közben vagy után, ami esetenként súlyos is lehet.
· Amennyiben a Nodoryl-t magas lázban szenvedő betegeknél alkalmazzák, súlyos vérnyomásesés is kialakulhat.
· Gyógyszerkiütés.

Ritka (1000-ből legfeljebb 1 embert érinthet)
· Allergiás (túlérzékenységi) reakció, amelyet gyakran vérnyomásesés, szédülés, hányinger és esetlegesen légszomj kísér.
· Bőrreakciók és nyálkahártya-reakciók (például viszketés, égő érzés, bőrpír, csalánkiütés, duzzanat), légszomj, gyomor-bél rendszeri panaszok, kiterjedt csalánkiütések jelentős duzzanattal, például az arcon, de a torokban is (fulladásveszély!), asztmaszerű állapotok, szívritmuszavarok és vérnyomásesés vagy vérnyomás-emelkedés.
· Gyulladásos bőrelváltozások (beleértve a bőrpírt és a hólyagosodást).

Nagyon ritka (10 000-ből legfeljebb 1 embert érinthet)
· Keringési eredetű sokk.
· A fájdalomcsillapító okozta asztmában szenvedő betegeknél (lásd a „Ne alkalmazza a Nodoryl-t” részt) az allergiás reakciók jellemzően asztmás rohamok formájában jelentkeznek.
· Akut veseműködési zavar a veseelégtelenségig: fehérjék kiválasztása a vizelettel, a vizelettermelés csökkenése vagy hiánya; akut vesegyulladás (nefritisz).
· Az injekció beadása után, az injekció beadási helyén, fájdalom és helyi reakciók (nagyon ritkán vénagyulladás [flebitisz]) léphetnek fel.

Nem ismert (a gyakoriság a rendelkezésre álló adatokból nem becsülhető meg)
· A vérképző csontvelő működési rendellenessége miatt kialakuló vérszegénység az összes vérsejt számának súlyos csökkenésével együtt gyengeséghez, fertőzésekre és véraláfutásokra való fokozott fogékonysághoz vezethet.
· Bizonyos fehérvérsejtek számának jelentős csökkenése (agranulocitózis), fertőzésekre való hajlam, láz. Az agranulocitózis magas lázban, hidegrázásban, torokfájásban, nyelési nehézségben, illetve a száj, az orr, a torok és a nemi szervek vagy a végbél területénnek gyulladásában nyilvánul meg. Antibiotikumot kapó betegeknél azonban ezek a jelek minimálisak lehetnek. A nyirokcsomók vagy a lép duzzanata minimális vagy hiányzik. A vérülepedés nagymértékben felgyorsul, a granulociták (bizonyos fehérvérsejtek) száma jelentősen csökken vagy teljesen hiányoznak. Azonban más vérösszetevők (például vörös vérfesték [hemoglobin], vörös vértestek és vérlemezkék) általában, de nem mindig, normális értékeket mutatnak.
· Az összes fehérvérsejt számának csökkenése.
· A vérlemezkék számának súlyos mértékű csökkenése, ami növeli a vérzés és a véraláfutások kockázatát.
· Allergiás szívbetegség (Kounis-szindróma).
· Allergiás (túlérzékenységi) reakciók, amelyeket gyakran súlyos vérnyomásesés, ödéma, keringési elégtelenség, eszméletvesztés kísér.
· Asztmás rohamok.
· Súlyos bőrbetegség az általános állapot zavarával; a bőr, különösen a száj, a szemek és a nemi szervek fájdalmas hólyagosodása; a bőr hólyagos hámlása.
· Emésztőrendszeri vérzés.
· Májgyulladás, a bőr vagy a szemfehérje besárgulása, a májenzimek vérszintjének emelkedése.
· Súlyos bőrreakciók: hagyja abba a metamizol alkalmazását, és azonnal forduljon orvoshoz, ha az alábbi súlyos mellékhatások bármelyikét észleli:
· vöröses színű, nem kiemelkedő, céltáblaszerű vagy kerek foltok a törzsön, közepükön gyakran hólyagokkal, bőrhámlás, fekélyek a szájban, a torokban, az orron, a nemi szerveken vagy a szemen. Ezeket a súlyos bőrkiütéseket láz és influenzaszerű tünetek előzhetik meg (Stevens–Johnson-szindróma, toxikus epidermális nekrolízis).
· kiterjedt kiütés, magas testhőmérséklet és megnagyobbodott nyirokcsomók (DRESS-szindróma vagy gyógyszer-túlérzékenységi szindróma).

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Nodoryl-t tárolni?

Ez a gyógyszer nem igényel különleges tárolást.

A gyógyszer gyermekektől elzárva tartandó!

A dobozon feltüntetett lejárati idő (Felh.:) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Beadás előtt az oldatot vizuálisan ellenőrizni kell. Csak tiszta, látható részecskéktől és csapadéktól mentes oldatot szabad használni.

Ügyelni kell arra, hogy a steril oldat ne váljon (mikrobiológiailag) szennyezetté.

Egyszeri alkalmazásra; a fel nem használt gyógyszert meg kell semmisíteni.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Nodoryl
· A készítmény hatóanyaga a metamizol-nátrium-monohidrát
500 mg metamizol-nátrium-monohidrátot tartalmaz az oldatos injekció milliliterenként.
1000 mg metamizol-nátrium-monohidrátot tartalmaz 2 ml oldatos injekcióban.
· Egyéb összetevők: injekcióhoz való víz, nátrium-hidroxid (pH beállításhoz), sósav (pH beállításhoz).

Milyen a Nodoryl külleme és mit tartalmaz a csomagolás?
Tiszta, zöldessárga színű, steril oldat; pH értéke 6,0–7,5.

2 ml oldatos injekció fehér törőponttal ellátott barna üvegampullákban.
5 db, 10 db és 25 db ampulla műanyag tálcán és dobozban.

A forgalomba hozatali engedély jogosultja és a gyártó
MEDITOP Gyógyszeripari Kft.
[bookmark: _GoBack]2097 Pilisborosjenő, 
Ady Endre utca 1.
Magyarország

OGYI-T-23298/05	5×	barna üvegampullákban, dobozban
OGYI-T-23298/06	10×	barna üvegampullákban, dobozban
OGYI-T-23298/07	25×	barna üvegampullákban, dobozban

A betegtájékoztató legutóbbi felülvizsgálatának dátuma: 2026. április.



------------------------------------------------------------------------------------------------------------------------------
Az alábbi információk kizárólag egészségügyi szakembereknek szólnak:

A metamizol-túladagolás terápiája
A metamizolnak nem ismert specifikus ellenszere. A fő metabolit (4-N-metilamino-antipirin) hemodialízissel, hemofiltrációval, hemoperfúzióval vagy plazmafiltrációval eltávolítható.
A mérgezés kezelése, valamint a súlyos szövődmények megelőzése általános és speciális intenzív terápiás megfigyelést és kezelést igényelhet. 

